คลังหนุนการบินไทยตุนเงินเพิ่มทุน5พันล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คลังดึงเงินขายหุ้นธนาคารสินเอเซียไว้เพิ่มทุนให้การบินไทย แลกแผนปรับลดรายจ่ายสูงลิ่ว
น.ส.สุภา ปิยะจิตติ ผู้อำนวยการสำนัก งานคณะกรรมการนโยบายรัฐวิสาหกิจ (สคร.) เปิดเผยว่า กระทรวงการคลังยืนยันว่าพร้อมจะสนับสนุนการเพิ่มทุนให้บริษัท การบินไทย ในสัดส่วนที่กระทรวงการคลังถือหุ้นอยู่ 51.3% เพียงแต่ขณะนี้ยังรอความชัดเจนเรื่องแผนการลดรายจ่าย เพิ่มรายได้ของบริษัทมาให้พิจารณาก่อน อย่างไรก็ดี ทางการบินไทยได้ส่งแผนการจัดซื้อฝูงบินในอนาคตมาให้พิจารณาแล้ว ซึ่งระบุความต้องการใช้เงินราว 5 หมื่นล้านบาท
“เราอยากให้การบินไทยได้ปรับฝูงบิน เพราะปัจจุบันเครื่องบินที่ใช้งานมีอายุถึง 11 ปี 5 เดือน ขณะที่สิงคโปร์แอร์ไลน์มีอายุใช้งานเพียง 6 ปี ทำให้การบินไทยแข่งขันไม่ได้ โดยการเพิ่มทุนนั้น ทาง สคร. ได้เตรียมเงินไว้ส่วนหนึ่งแล้ว อาทิ เงินที่ได้จากการขายหุ้นธนาคารสินเอเซีย ที่มีประมาณ 5,000 ล้านบาท ซึ่งการเพิ่มทุนก็จะเพิ่มตามสัดส่วนที่คลังถือหุ้น” น.ส.สุภา กล่าว
น.ส.สุภา กล่าวว่า ที่ผ่านมาการบินไทยได้พยายามลดค่าใช้จ่ายเรื่องค่าน้ำมันลงไปได้กว่า 1.2 หมื่นล้านบาทแล้ว โดยในปี 2552 ก็มีกำไร และมีการจ่ายปันผล 0.25 บาทต่อหุ้น ขณะเดียวกันก็มีการปรับลดสิทธิประโยชน์ต่างๆ โดยเริ่มจากคณะกรรมการบริษัทก่อน หลังจากนั้นจะนำไปใช้กับพนักงานต่อไป 
ทั้งนี้ รวมถึงการให้แอร์โฮสเตสพักโรงแรมของสนามบินต่างๆ แทนที่จะพักโรงแรมหรูหรา เนื่องจากปัจจุบันบริษัทมีรายจ่ายเฉพาะในส่วนของกรรมการก็ตกแล้ว 700 ล้านบาทต่อปี 
นายกุลิศ สมบัติศิริ รองผู้อำนวยการ สคร. รักษาการในตำแหน่งที่ปรึกษาด้านพัฒนารัฐวิสาหกิจ ในฐานะโฆษก สคร. กล่าวว่า สำหรับแผนจัดซื้อฝูงบินใหม่นั้น ทาง สคร. กำลังพิจารณาเรื่องโครงสร้างหนี้กับทุนของการบินไทย โดยต้องดูความเหมาะสมในเรื่องสัดส่วน ว่าจะต้องกู้เงินเท่าใดและต้องเพิ่มทุนจำนวนเท่าใด ซึ่งนายกรณ์ จาติกวณิช รมว.คลัง ต้องการให้การบินไทยไปปลดเงื่อนไขการผูกพันสัญญาต่างๆ ให้เรียบร้อยก่อน เพื่อรองรับอนาคตในกรณีที่คลังอาจจะลดสัดส่วนการถือหุ้นลง
"ตอนนี้การบินไทยก็มีกำไรเป็นพันๆ ล้านบาทแล้ว แต่ก็ยังแข่งขันไม่ได้ ก็ต้องปรับปรุงอีก คลังก็พร้อมจะสนับสนุน เพียงแต่เขาต้องหาทางปลดเงื่อนไขความผูกพันของสัญญาต่างๆ ที่ว่ารัฐต้องถือหุ้นอยู่ เพราะต่อไปเขาอาจจะไม่ต้องการเป็นรัฐวิสาหกิจแล้ว" นายกุลิศ กล่าว
นายกุลิศ กล่าวว่า ทางการบินไทยต้องการเร่งให้ทุกอย่างแล้วเสร็จภายในเดือน ส.ค.ก.ย. นี้ หรือประมาณสิ้นไตรมาส 3 ขณะที่ สคร. ก็ต้องพิจารณาแผนการเพิ่มทุนให้ชัดเจนภายในเดือน พ.ค.มิ.ย. นี้